B. Osobitná časť

K § 1 
Ustanovuje rozsah pôsobnosti nariadenia vlády pozitívnym a negatívnym vymedzením. Negatívne vymedzenie je doplnené odkazmi na poznámky pod čiarou, kde sú uvedené právne predpisy, ktoré vymedzenú oblasť ustanovujú.
K § 2 
Vymedzuje základné pojmy v súlade so znením smernice 2013/29/EÚ. Nakoľko je množstvo pojmov totožných s pojmami v nariadení Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13. 8. 2008), ktoré je priamo aplikovateľné, uvádzajú sa iba pojmy, ktoré bolo nutné transponovať so právneho poriadku a pojmy  ktoré by boli duplicitné s uvedením nariadením na toto nariadenie odkazujú pri ich prvom výskyte v texte tohto nariadenia vlády.  
K § 3 
Upravuje všeobecnú zásadu voľného pohybu pyrotechnických výrobkov a výnimku z tejto zásady v prípade obchodovania s pyrotechnickými výrobkami, ktoré ešte nie sú v súlade s týmto nariadením vlády, na obchodných veľtrhoch, výstavách, prezentáciách a na účely vývoja, skúšania a výskumu. 
K § 4 
Ustanovuje kategórie pyrotechnických výrobkov v závislosti od úrovne nebezpečenstva, spôsobu ich použitia, účelu a hladiny hluku.
K § 5 
Ustanovuje vekové obmedzenia na predaj pyrotechnických výrobkov v závislosti od kategórie. Využitá je možnosť, ktorú poskytuje členským štátom Európskej únie preberaná smernica, a to zvýšiť vekové obmedzenia. Vekové obmedzenie 12 rokov pri zábavnej pyrotechnike kategórie F1 je potrebné zvýšiť na 15 rokov z dôvodu kontrolovateľnosti resp. vykonateľnosti, nakoľko doklad totožnosti (občiansky preukaz) preukazujúci aj vek, sa vydáva osobám od 15 rokov. Stanovenie vekového obmedzenia na 12 rokov by teda nebolo možné zo strany predávajúcich dodržiavať. Vekové obmedzenie 16 rokov pre kategóriu F2 zábavnej pyrotechniky je zvýšené na 18 rokov. Vekové obmedzenie 18 rokov je pre triedu F2 zábavnej pyrotechniky ustanovené aj v súčasnosti. Kontinuitu v tomto smere je potrebné zachovať, nakoľko znížením vekového obmedzenia by mohlo dôjsť k ohrozeniu verejného poriadku a bezpečnosti osôb. Vek 18 rokov je zároveň spojený s nadobudnutím plnej spôsobilosti na právne úkony. Zvýšenie vekového obmedzenia kategórie F3 zábavnej pyrotechniky na 21 rokov je z pohľadu verejného poriadku a bezpečnosti  odôvodnené zvýšeným rizikom pri používaní týchto pyrotechnických výrobkov.
K § 6 
Ustanovuje povinnosti výrobcu pred uvedením pyrotechnických výrobkov na trh ako aj počas sprístupňovania pyrotechnických výrobkov na trhu.  
K § 7 
Ustanovuje povinnosti výrobcu a dovozcu s cieľom uľahčiť vysledovateľnosť pyrotechnických výrobkov sprístupnených na trhu. Pomocou registračného čísla sa zabezpečí presnejšia identifikovateľnosť pyrotechnických výrobkov, ktorá pomôže orgánom dohľadu aplikovať v prípade nesúladu pyrotechnického výrobku cielenejšie opatrenia.  
K § 8 
Ustanovuje požiadavky na označovanie pyrotechnických výrobkov okrem pyrotechnických výrobkov určených na použitie vo vozidlách s cieľom zabezpečiť, aby označenie poskytovalo všetky potrebné informácie na bezpečné používanie. 
K § 9 
Ustanovuje požiadavky na označovanie pyrotechnických výrobkov určených na použitie vo vozidlách. 
K § 10 
Ustanovuje povinnosti dovozcu pred uvedením pyrotechnických výrobkov na trh ako aj počas sprístupňovania pyrotechnických výrobkov na trhu.
K § 11 
Ustanovuje povinnosti distribútora pred uvedením pyrotechnických výrobkov na trh ako aj počas sprístupňovania pyrotechnických výrobkov na trhu. 
K § 12 
Ustanovuje rozšírenie povinností výrobcu na dovozcu alebo na distribútora v špecifickom prípade uvedenia pyrotechnického výrobku na trh.
K § 13  
Ustanovuje predpoklad zhody pyrotechnických výrobkov vyrobených v súlade s príslušnými harmonizovanými technickými normami so základnými bezpečnostnými požiadavkami. Uvedený predpoklad je základným princípom tzv. Nového prístupu pri uvádzaní výrobkov na trh.
 K § 14 
Ustanovuje postupy posudzovania zhody na pyrotechnické výrobky. Výrobca má na výber tri postupy posudzovania zhody, pričom prvý postup sa kombinuje s jednou z troch možností uvedených  bodoch pod písmenom a).  
K § 15 
Ustanovuje požiadavky na obsah a rozsah EÚ vyhlásenia o zhode pre pyrotechnické výrobky a právne účinky jeho vydania. K uvedenému ustanoveniu sa vzťahuje príloha č. 3 nariadenia vlády.  
K § 16 
Ustanovuje požiadavky na označenie CE a jeho umiestňovanie na pyrotechnické výrobky. Všeobecné zásady pre označenie CE sú uvedené v nariadení Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13. 8. 2008). Za označením CE nasleduje identifikačné číslo notifikovanej osoby podľa podmienok uvedených v tomto ustanovení.
K § 17 
Ustanovuje podmienky oprávnenia orgánov posudzovania zhody na posudzovanie zhody pyrotechnických výrobkov. Ukladá povinnosť orgánom posudzovania zhody spĺňať tzv. minimálne požiadavky na notifikované osoby. Upravuje predpoklad splnenia minimálnych požiadaviek, ak orgán posudzovania zhody spĺňa požiadavky ustanovené v príslušných harmonizovaných technických normách pre notifikované osoby. 
K § 18  
Ustanovuje notifikáciu autorizovaných osôb Európskej komisii a ostatným členským štátom Európskej únie a informačné povinnosti Úradu pre normalizáciu, metrológiu a skúšobníctvo Slovenskej republiky voči Európskej komisii a ostatným členským štátom Európskej únie.
K § 19 
Ustanovuje práva a povinnosti notifikovaných osôb v súlade so znením smernice 2013/29/EÚ.
K § 20  
Ustanovuje orgány dohľadu nad trhom pyrotechnických výrobkov a ich práva, povinnosti a postup voči hospodárskym subjektom.
K § 21
Ustanovuje informačné povinnosti pre orgány dohľadu a Ministerstvo hospodárstva Slovenskej republiky.
 K § 22 a 23 
Ustanovuje sankcie a poriadkovú pokutu voči hospodárskym subjektom v prípade porušenia ich povinností ustanovených týmto nariadením vlády.  
K § 24
Ustanovuje prechodné obdobie sprístupňovania pyrotechnických výrobkov na trhu podľa doterajších predpisov, platnosť vnútroštátnych povolení pre určené kategórie pyrotechnických výrobkov a platnosť certifikátov vydaných na pyrotechnické výrobky podľa doterajších predpisov. 
K § 25
Ide o tzv. transpozičný odkaz. 
K § 26
Zrušovacie ustanovenie.  
K § 27
Ustanovenie o účinnosti. 
K prílohe č. 1 
Ustanovuje základné bezpečnostné požiadavky na pyrotechnické výrobky.  
K prílohe č. 2 
Ustanovuje konkrétne podrobnosti o postupoch posudzovania zhody pyrotechnických výrobkov. 
K prílohe č. 3 
Ustanovuje rozsah údajov uvedených v EÚ vyhlásení o zhode pre pyrotechnické výrobky. 
K prílohe č. 4
Ustanovuje formát a rozsah údajov uvedených v registrácii pyrotechnických výrobkov.  
K prílohe č. 5
Citácia preberanej smernice.